Foto: Index

SPLITSKA policije raspliće jučerašnji napad na 26-godišnjeg Mihu F. Oko 9 sati pred svojom kućom na Škrapama ranjen je metkom koji mu je prošao kroz jednu nogu i zaustavio se u drugoj. Hici su ispaljeni iz crnog BMW-a, koji se brzo izgubio iz uske ulice u kojoj je napadnut Miho F. Policija je tijekom očevida pronašla tri čahure.

Ranjeni uopće ne surađuje s policijom. Najprije ih je dočekao s pričom kako na njega uopće nije pucano, nego se sam ozlijedio. Potom je priču izmijenio i ustvrdio da je sam izvadio metak iz noge i pojeo ga. Policija je, pak, sklona vjerovati da ga je negdje bacio. Zato je očevid jučer malo dulje i potrajao i zbog toga je policija ogradila dobrih stotinjak metara ulice u kojoj je došlo do pucnjave. Koliko je poznato, nisu našli zrno koje je Miho F. izvadio iz noge.

Policija na tragu počiniteljima?

Tekst se nastavlja ispod oglasa

Unatoč nekooperativnosti žrtve, policija ima određenu konstrukciju i moguće osumnjičenike. Prikupljaju dokaze i iskaze, zasad još nitko nije priveden i službeno osumnjičen. Slučaj vode kao pokušaj ubojstva.

Ranjeni Miho F. još je kao maloljetnik prijavljivan za kaznena djela imovinske naravi. Koncem 2010. godine s prijateljem je ukrao signalne rakete s jahte Igora Tudora. Ispalili su ih navodno prema Braču, no jak vjetar skrenuo ih je na vezane brodove. Tri jahte oštećene su u požaru, jedna je i potonula. Miho F. osuđen je na uvjetnu kaznu od godine i četiri mjeseca zatvora s rokom kušnje od tri godine.

Prije pet godina već su mu pucali po fasadi obiteljske kuće, a prije tri i pol godine pobjegao je s drugog kata Druge policijske postaje na Bačvicama.